TRASGOS, una festa plena de cançons per a la recta final de Burjajove
2025-07-24

Una fantàstica festa plena de cançons, jocs i participació arribarà a la Casa de Cultura de Burjassot el 3 de gener, per encarar la recta final de Burjajove. Serà de la mà de la Banda del Drac que, a partir de les 18 h, oferirà aquest espectacle gratuït pensat per a tota la família i especialment per als més menuts.

TRASGOS és un vistós espectacle musical, inspirat en sons cèltics, en el qual la participació del públic és fonamental. Fa 365 dies o el que és el mateix, 8.760 hores o el que és el mateix, 525.600 minuts, la tribu dels Trols van robar el cofre del tresor de l’arbre Sequiverd. La fada Gwendal va enviar als TRASGOS perquè recuperaren el cofre i, no se sap com ni perquè, ho han aconseguit. Han tornat ells i el cofre del tresor i per açò en l’arbre Sequiverd es va a celebrar una gran festa en honor als herois. Les cançons i els jocs fan que tota la població recupere l’alegria i l’esperança en el futur. En acabar la festa, la fada Gwendal decideix repartir el tresor entre tots els habitants perquè mai de la vida els Trols puguen robar el meravellós cofre dels Trasgos.

La Banda del Drac està formada per un grup d’actors i actrius especialistes en l’animació festiva. És la fusió de diferents conceptes festius, teatrals i musicals. Tots els espectacles de la Banda del Drac parteixen d’un “conflicte teatral” a partir del qual sorgeixen les cançons i els jocs. El públic, bàsicament infantil, és l’autèntic protagonista i el personatge més important de la representació. Des de l’any 2000, La Banda del Drac ha estrenat 10 espectacles i ha realitzat més de 1.000 representacions per tota la geografia espanyola.